Habitat Norway

Arrangement: OL og byene – hvem vinner og hvem taper?
2017-03-16 19:00 - 21:30 (Europe/Oslo) | Kunstnernes Hus, Wergelandsveien 17, Oslo, Oslo, 0167, Norway
Bakgrunn
I mange tiår har byer verden rundt vært tiltrukket av ideen om å være vertskap for OL. Men i 2014 endte Oslo og flere andre byer i Europa opp med å trekke sine bud på Vinter-OL i 2022. IOC måtte velge mellom to asiatiske kandidatbyer (Almaty og Beijing). Sommer-OL i 2024 har også færre kandidatbyer enn det som har vært vanlig. For å bygge anleggene til fjorårets OL i Rio de Janeiro ble tusener tvangsflyttet fra sine hjem. Protestene var høylytte og omfattende. Mange steder i verden er det tydeligvis en økende skepsis til å være vert for dette verdens største sportslige mega-event. Er dette mest et vestlig fenomen, eller gjelder det vel så mye for fattigere land i sør? Den internasjonale olympiske komité (IOC) har svart på kritikken og startet en omfattende reformprosess. Olympic Agenda 2020 er, ifølge IOC, «det strategiske veikartet for den olympiske bevegelses framtid.» Hvordan går denne reformprosessen, og går den langt nok til å overbevise kritikerne? Kan opinionen i Norge skifte til å støtte et nytt bud for OL?

Program

Vi vil vise dokumentarfilmen «The Olympic Dream» om OL i Rio 2016 (50 min) etterfulgt av en paneldiskusjon. Her vil følgende delta:

Tendencies in facilitating international mega sports events. Who gains and who loses?
Christopher Gaffney, PhD, seniorforsker, Universitetet i Zürich
Christopher Gaffney er seniorforsker ved Institutt for geografi ved Universitetet i Zürich og har spesialisert seg på hvordan Fotball-VM og OL påvirker vertsbyer. Han har publisert særlig om infrastruktur, sportsarenakonstruksjon, gentrifisering, urban politisk økonomi, og sosiale bevegelser. Han er også forfatter av boka Temples of the Earthbound Gods (2008, University of Texas Press) og er redaktør av tidsskriftet Journal of Latin American Geography.

Hva har vi lært og hva vil vi endre?
Gerhard Heiberg, medlem av Den internasjonale olympiske komité (IOC)
Gerhard Heiberg var president for organisasjonskomiteen for vinter-OL 1994 på Lillehammer. Han ble fra 1994 medlem av Den internasjonale olympiske komité (IOC). Fra 2003 til 2011 satt han i IOC sitt styre og har ledet en rekke av IOC sine underkomiteer, nå sist markedsføringskomiteen siden 2014.

Er Norge modent for et nytt OL?
Kristin Kloster Aasen, visepresident Norsk Idrettsforbund (NIF) og Den norske olympiske komiteen

Har Den internasjonale olympiske komité noe ansvar for fattige byboeres livsvilkår? (tbc)
Erik Berg, leder, Habitat Norge

Erfaringen fra Rio de Janeiro: hva kommer ut av et OL-arrangement for byens innbyggere?
Einar Braathen, dokumentarfilmskaper og seniorforsker, NIBR

Moderatorer
Celina Sørbøe (forsker NIBR)
Odd Iglebæk (journalist og nestleder i Habitat Norge)

Det bys på forfriskninger i pausen. Fri adgang.

Om filmen «The Olympic Dream»
«The Olympic Dream» (2016, på norsk «Drømmen om OL»). Filmen følger en av Norges mest lovende snowboardkjørere, Isak Ulstein. Først i ungdoms-OL på Lillehammer og deretter i Rio de Janeiro. Der besøker han blant annet et nabolag som ble tvangsforflyttet fordi det lå for nært Den olympiske parken. Filmen intervjuer også ulike personer, blant andre Gerhard Heiberg. Forsker og Brasil-ekspert Einar Braathen er filmens produsent. Filmskaperen Anne Kjersti Bjørn har vært dens regissør. De to har skrevet manuset sammen. Audun Bratlie har vært filmens fotograf og regiassistent.
